Winter wil vns iarlanc me (Mit aufgelösten Abbreviaturen)
Winter wil vns iarlanc me·
twingen heide vnd ǒch den walt·
vnd dar zv̊ den gruͤnen kle·
machet er gar vngestalt·
voglin twinget sin gewalt·
das klage ich vnd da bi me·
dc dv́ schone ist mir geve·
die ich von herzen minne·
Genade ein venus kv́nigin·
din eigen diener wil ich sin·
hilf dc ich trost gewinne·

IR múndel rot ir wengel schin·
vnd ir lip gar wol gestalt·
dc ich dem mv̊s fremde sin·
des wirt ich in sorgen alt·
si begat an mir gewalt·
vnd súndet sere sich·
dc si svs verderbet mich
an herzen vnd an sinne·
Genade ein venus kv́nigin·
din eigen diener wil ich sin·
hilf dc ich trost gewinne·

Genade minnekliches wip·
noch lant mich úwer hulde han·
gedenkent dc min sender lip·
dienstes úch ist vndertan·
des svlt ir mich geniessen lan·
al so dc ir troͤstet mich·
genade frowe minneklich·
mins herzen kv́niginne·
Genade ein venus kv́nigin·
din eigen diener wil ich sin·
hilf dc ich trost gewinne·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse